
T L A Č O V Á  S P R Á V A
F E S T I V A L   B A Ž A N T   P O H O D A
LETISKO TRENČÍN, 8., 9. A 10. JÚLA 2010

Festival Bažant Pohoda 2010 čaká už 14. pokračovanie, z toho siedme na trenčianskom letisku. Podujatie sa uskutoční v druhý júlový víkend, o týždeň skôr ako po minulé roky. V pôvodnom termíne sa festival prekrýval s púťou na pamiatku svätých Andreja-Svorada a Beňadika na Skalke pri Trenčíne, ktorej návštevnosť v ostatných rokoch narástla na takmer 15-tisíc veriacich zo Slovenska i okolitých krajín. Po dohode s mestom Trenčín a farským úradom Skalka nad Váhom sa organizátori rozhodli Bažant Pohodu presunúť, aby sa neprekrývali dve mimoriadne navštevované podujatia počas jedného víkendu v tomto regióne.   
Organizátori festivalu v týchto dňoch dokončujú tvorbu festivalového programu, postupne sa tvorí nová tvár festivalového areálu. Festival ponúkne opäť viacero scén – od veľkých open air pódií, cez zastrešené scény až po intímne priestory pre experimentálne žánre. Tento rok bude na festivale 9 scén. Tradičné hlavné pódium Bažant stage, druhé open air pódium Tesco stage, tanečný O2 stage, otvorený amfiteáter Garnier arény, drevené šapitó Magic Mirrors, stan Európskeho roka boja proti chudobe, Nay Tanečný dom, aréna neziskoviek Dobrá krajina a Harmony Kids Park. Nebudú chýbať ani obľúbený Bažant kinematograf, športový areál a priestor aktivít tretieho sektora.
Aj tento rok bude Bažant Pohoda multikultúrnym sviatkom spájajúcim rôzne druhy umenia – hudbu, tanec, film, výtvarné umenie, literatúru. V pestrom hudobnom programe čaká návštevníkov opäť množstvo lahôdok. Vystúpi jedna z najžiadanejších britských kapiel súčasnosti The xx, líder britskej indie scény Ian Brown, po rokoch sa vracia jedna z najzásadnejších formácií tanečnej scény Leftfield, na vystúpenie sa tešia aj punkrockové legendy The Stranglers či kráľovná funky Sharon Jones, vystúpujúca so skupinou Dap Kings. Retro disco osemdesiatych rokov v aktuálnej podobe predvedie americké kvarteto Scissor Sisters. Silné zastúpenie bude mať aj tanečná scéna, okrem spomínaných Leftfield vystúpia aj špičkoví Digitalism DJ set, DJ Zinc či zakladateľ dubstepu Skream. Rockovú nádielku chystá držiteľka Oscara Juliette Lewis, ktorej hudba ide minimálne rovnako dobre ako jej herecká kariéra.
Organizátori tento rok privedú na Slovensko množstvo skupín, ktoré sú v súčasnosti hnacími motormi  najaktuálnejších trendov na svetovej hudobnej scéne. Patria medzi ne fenomenálni These New Puritans, chytľaví Crystal Castles, roztancovaní Friendly Fires, energickí Novozélanďania Bang Bang Eche, americkí predstavitelia hravého elektra New Young Pony Club, francúzsky objav The Shoes či mimoriadne kreatívni Micachu & The Shapes.
Novinkou bude širšie zastúpenie súčasného jazzu a folku. Z New Yorku dorazia úžasní Out to lunch, z britských ostrovov trioVD, či jazzová akvizícia vydavateľstva Ninja tune Polar Bear. Folk v jeho kreatívnej podobe predvedie mimoriadny kanadský zjav Shotgun Jimmie či Angličania Sparow and The Workshop.

Na festival sa vráti viacero interpretov, ktorí v minulom roku nestihli pre predčasné ukončenie programu odohrať svoje vystúpenie. Uvidíme jednu z popredných skupín britskej scény súčasnosti Klaxons, ich nasledovníkov Does it Offend You, Yeah?, legendu reggae Maxa Romea, Japea z Írska či hviezdy scény world music Orchestra Baobab.
Medzi svetovými hviezdami sa určite nestratí ani domáca popová diva Jana Kirschner, legendárne Collegium Musicum, vo forme hrajúci Puding pani Elvisovej či tradičný účastník festivalu Para. Tridsať rokov svojej existencie oslávi domáci Chór vážkych muzikantov, o päť rokov menej budú oslavovať Bez ladu a skladu. Naopak, na začiatku svojej sľubnej kariéry sú nádeje slovenskej hudobnej scény – experimentálne duo Ink Midget & Pjoni, alebo dievčatá z dunajskostredskej skupiny Moustache.
V programe Bažant Pohody nebudú chýbať ani zaujímavosti zo sveta vážnej hudby, zaznejú klasické krásne diela ako Vivaldiho Štyri ročné obdobia v podaní Slovenského komorného orchestra Bohdana Warchala, ale aj súčasné tvorivé počiny. Ozdobou programu bude svetová premiéra oratória pre soprán, alt, bas, miešaný zbor a orchester Querela pacis od Vladimíra Godára v podaní Katedrálneho zboru sv. Martina, orchestra Solamente naturali a viacerých sólistov pod vedením britského dirigenta Andrewa Parrotta. Ďalšiu premiéru – tentoraz slovenskú – predvedie špičkový maďarský perkusionistický súbor Amadinda, ktorý prvýkrát v našej krajine uvedie dielo Mallet Quartet priekopníka minimalizmu Steva Reicha.  
Ojedinelým počinom bude piatkové slávnostné otvorenie v podaní Štátnej filharmónie Košice pod vedením dirigenta Petra Breinera, ktorý upravil pre vydavateľstvo Naxos všetky hymny sveta. Na trenčianskom letisku odohrá hymny všetkých zastúpených krajín na našom festivale. Keďže v tomto roku budú na festivale umelci z rekordných takmer tridsiatich krajín, môžeme očakávať skutočne zaujímavý hudobný výlet naprieč zemeguľou. 

Hymnu, konkrétne českú, má vo svojom repertoári aj skupina All Star Refjúdži band, ktorá je zložená z utečencov a cudzincov žijúcich v Českej republike, tá bude symbolicky otvárať druhé open air pódium.
Ako nevážne sa dá robiť vážna hudba predvedie The Vienna Vegetable Orchestra, teleso, ktoré si rovno pred koncertom vyrobí zo zeleniny svoje hudobné nástroje a dokáže, že krásne melódie sa dajú hrať na všeličom.

Na Bažant Pohode nebude chýbať ani tanec, divadlo, literatúra, film, či diskusie. Organizátori sú zvlášť hrdí na premiérovú účasť Baletu Slovenského národného divadla. Pražské divadlo fyzického tanca DOT504 odohrá medzinárodne oceňované predstavenie 100 wounded tears. Podobne ako v prípade Slovenského národného divadla pokračuje aj viacročná spolupráca s Divadlom na tahu. V tomto roku  zahrá slávnu Havlovu Zahradní slavnost, predvedú sa aj Divadlo P.A.T. so zaujímavou hrou o manželke Gustáva Husáka M.H.L. či Divadlo bez domova s hrou Haiku.

